Інтэграл (кампанія)

Холдынг **«Інтэгра́л»** — беларуская кампанія вытворца інтэгральных мікрасхем і іншай электронікі.

## Структура 
Асноўны офіс холдынгу размешчаны ў Мінску.

У склад холдынгу ўваходзяць:
* Мікраэлектроніка
** НТЦ «Белмикросистемы»
** УП «Завод полупроводниковых приборов»
** УП «Завод Транзістар»
** УП «Завод Цветатрон»
* Электроніка
** УП «Завод Камертон»
** ОАО «Электрамодуль»

## Гісторыя 
 55»|border]]

У 1961 годзе пачалі будаўніцтва галоўнага корпуса і будынка заводакіраўніцтва. 13 снежня 1963 году ў Мінску ўвялі ў дзеянне «Завод паўправадніковых прыбораў», на якім выпусцілі першыя вопытныя партыі дыёдаў. Першым кіраўніком заводу стаў Пётр Гайдэнка. У 1971 г. «Інтэграл» утварыў аб’яднанне прадпрыемстваў, што ўлучыла заводы «Камертон» (Пінск, Брэсцкая вобласць), «Цветатрон» (Брэст, 1983), «Транзістар» (1968), «Электроніка» (1978) і «Элмаш», канструктарскія бюро «Белмікрасхемы», «Захад» (Брэст, 1986) і «Няміга» (1991). У 1972 годзе стварылі спецыяльнае канструктарска-тэхналагічнае бюро (СКТБ) НВА «Інтэграл». У 1973 годзе вырабілі першы ў СССР электронны наручны гадзіннік «Секунда-2». У 1974 годзе «Інтэграл» узнагародзілі ордэнам Кастрычніцкай рэвалюцыі за распрацоўку і стварэнне апаратуры для даследавання касмічнай прасторы. Папярэдне інжынеры «Інтэграла» стварылі элементную базу для сістэмы кіравання міжкантынентальнай балістычнай ракеты Р-36М. Папярэдне на «Інтэграле» стварылі элементную базу кіравання для 1-га савецкага шматразовага касмічнага карабля «Буран». У 1992 годзе «Інтэграл» пачаў пастаўляць бяскорпусныя крышталі ў складзе пласцінаў для далейшай зборкі пад халадзільнікі паўднёвакарэйскага вытворцы «Шчаслівая Венера».

У 2011 годзе «Інтэграл» стаў найбольшым экспарцёрам Беларусі ў Паўднёвую Карэю за кошт паставак інтэгральных мікрасхем. У 2012 годзе «Інтэграл» накіраваў каля 80 % экспарту ў Расію. У 2012 годзе для спадарожніка аддаленага зандзіравання Зямлі вырабілі зборкі фотаадчувальных прыбораў з зарадавай сувяззю (ФПЗС). У 2013 годзе выручка вырасла да 1096,5 млрд рублёў (122,2 млн $). Аперацыйны прыбытак павялічыўся да 30,5 млрд руб (3,39 млн $), чысты прыбытак — да 29,4 млрд руб (3,27 млн $). Прадпрыемства налічвала 5572 супрацоўнікі. 14 чэрвеня 2013 году Міністэрства эканомікі Рэспублікі Беларусь паставіла на ўлік холдынг «Інтэграл» за № 62. У 2013 годзе выпрацоўка на супрацоўніка склала 30 000 долараў ЗША. За 2013 год звыш 70 % вырабаў паставілі за мяжу. У верасні 2013 году «Інтэграл» стаў вырабляць бартавыя камп’ютары для збожжаўборачнага камбайна «Палессе ГС16» распрацоўкі «Гомсельмашу». 22 кастрычніка 2013 году А. Лукашэнка даў згоду на прызначэнне Віталя Саладухі кіраўніком «Інтэграла».

У 2014 годзе «Інтэграл» паставіў аналагавыя моначыпы для паўднёвакарэйскіх вытворцаў аўтамабіляў і зарадных прылад для планшэтаў і смартфонаў. 1 верасня 2014 году паводле заяўкі «Інтэграла» ва ўстановах сярэдняй спецыяльнай адукацыі пачалі навучанне па спецыяльнасці «мікра- і нанаэлектронныя тэхналогіі і сістэмы». У 2014 годзе распрацавалі перанасны вентылятар лёгкіх і 23 мікрасхемы серыі 5584 для спадарожнікаў. Таксама асвоілі шматкрыштальную зборку КМАП для аператыўнай памяці на 16 мегабіт. У 2015-м стварылі ідэнтыфікатар жалезабетонных вырабаў і светладыёднае асвятленне для птушкафабрык. Таксама вырабілі мікрасхему з крэмніем на ізалятары. На студзень 2015 году на прадпрыемстве працавала звыш 5000 чалавек. За 2015 год вытворчасць перавысіла 1,5 трлн рублёў (92,3 млн $), а экспарт склаў 83,5 млн долараў ЗША. Урад Беларусі падтрымаў вылучэнне прадпрыемству пазыкі на 30 млн эўра. Каля 80 % экспарту прыпала на Расію, а рэшта на краіны Паўднёва-Усходняй Азіі.

У 2016-м распрацавалі мікрасхему для лічбавага тэрмометра. На 2016 год «Інтэграл» выпускаў інфармацыйныя табло для банкаў і грамадскага транспарту, касавыя апараты, медтэхніку і мікрасхемы для тэлевізараў, смартфонаў і зарадных прыстасаванняў, якія выпускалі ў Кітаі. У лютым 2016 году прадпрыемства атрымала заказ на святлодыёдныя табло, сінхранізаваныя з маўленчым інфарматарам, для цягнікоў Мінскага метрапалітэну. 5 сакавіка 2016 году табло «бягучы радок» усталявалі ў адным з цягнікоў 1-й лініі метро. На 18 траўня 2016 году «бягучы радок» працаваў у 6 цягніках 1-й лініі метро і ў 2-х цягніках Аўтазаводскай лініі. За 1994—2016 гадах на «Інтэграле» распрацавалі і стварылі каля 250 вырабаў двайнога прызначэння, якія пастаўлялі ў Расію, Нямеччыну, Швейцарыю і ЗША. За 2016 год «Інтэграл» абнавіў кадры на 7 % за кошт 314 адмыслоўцаў, з іх было 82 выпускнікі ВНУ. Астатнія атрымалі сярэднюю спецыяльную і прафесійна-тэхнічную асвету. Сярэдні ўзрост працаўнікоў складаў 44 гады. Пасля 1-га году працы выпускнікам сталі павышаць надбаўку з 20 да 80 %, а за 2-і год — да 150 %, што прывяло да замацавання выпускнікоў пасля абавязковай адпрацоўкі. Адмыслоўцаў для прадпрыемства рыхтавалі 3 кафедры на механіка-матэматычным факультэце БДУ, у БДУІРы і Гомельскім дзяржаўным універсітэце. 5 красавіка 2017 году А. Лукашэнка падпісаў Указ «Аб прысуджэнні Дзяржаўных прэмій Рэспублікі Беларусь 2016 году», паводле якога ўзнагародзілі 2 супрацоўнікаў «Інтэграла» — Віталя Саладуху і Сяргея Шведава за распрацоўку мікраэлектронікі на экспарт і зборачнага абсталявання. У 2017-м стварылі датчык тэмпературы. На красавік 2017 году на «Інтэграле» дзейнічалі азотна-кіслародная і вадародна-кіслародная станцыі. Звыш 30 % супрацоўнікаў былі ў веку да 35 гадоў. Больш як 51 % працаўнікоў меў вышэйшую і сярэднюю спецыяльную асвету. Для вытворчасці мікрасхемы выконвалі ад 300 да 800 аперацый. Доследныя мікрасхемы выпрабоўвалі на безадмоўнасць перад пастаноўкай на вытворчасць ад 3000 да 4500 гадзін (да 9 месяцаў). Найбольш шырока вырабы «Інтэграла» выкарыстоўвалі ў ядзернай энергетыцы, касмічнай тэхніцы і высокадакладных прыладах пад уздзеяннем электрамагнітнага поля. Для аховы здароўя распрацавалі аўтадазатар «ДЭА-100» і манітор «Інтэграл-12». Таксама выраблялі магнітныя карткі, прыстасаванні камп’ютарнай памяці, шпітальныя электраложкі з супрацьпролежневымі матрацамі і ложак для нованароджаных «Сашачка». У вытворчасць укаранілі 137 распрацовак вырабаў двайнога прызначэння, экспарт якіх склаў каля 350 млн долараў ЗША. У верасні 2017 году фізікі Гомельскага дзяржаўнага ўніверсітэту запатэнтавалі «Золь-гель спосаб утварэння сегнетаэлектрычнай аксіднай плёнкі», які распрацавалі ў супрацы з «Інтэгралам». Гэты нанаматэрыял уяўляў сабой кандэнсатарны мікраслой, які прызначаўся для вытворчасці такіх энерганезалежных запамінальных прылад, як: магнітны дыск, флэш-картка і сім-картка.

У 2018-м — сталі вырабляць мікрасхемы супервізараў сілкавання. На красавік 2018 году 5 касмічных апаратаў працавала з абсталяваннем «Інтэграла». Ішла распрацоўка сумеснага з «Раскосмасам» спадарожніка з шырынёй паласы агляду да 50 км і распазнаванне да 35 см. 8 красавіка 2020 году падпісалі пагадненне аб стварэнні сумеснай групоўкі 8 такіх спадарожнікаў.

## Вытворчасць 
На 2020 год ААТ «Інтэграл» мела  класа 1 плошчай 195 кв. метраў, класа 10 — 950 кв.м, класа 100 — 1338 кв.м, класа 1000 — 3713 кв.м, класа 10 000 — 3713 кв.м і класа 100 000 — 14 742 кв.м. Крыштальная вытворчасць ажыццяўлялася ў памяшканнях класаў 1, 10, 100 і 1000. Гадавая магутнасць апрацоўкі пласцін прамерам 200 міліметраў з праектнымі нормамі 0,35 мікраметру складала 12 000 асобнікаў, прамерам 150 мм з нормамі 0,8 мкм — 120 000, прамерам 100 мм з нормамі 1,5 мкм — 355 000 і прамерам 100 мм з нормамі 2 мкм — 180 000. У крыштальнай вытворчасці выкарыстоўвалі: 1) камплементарны метал-аксід-паўправаднік (КМАП) 0,35 мкм, 2 полікрышталічныя крэмніі (ПКК) і 3 Me; 2) 2-КМАП 0,8 мкм, 3 ПКК і 2 Me; 3) высакавольтны КМАП 0,8 мкм, 2 ПКК і 1 Me; 4) 2-палярны спосаб 1,5—5 мкм і 1—2 Me; 5) 2-палярныя звышвысокачастотныя (ЗВЧ) транзістары; 6) дыёды Шоткі; 7) планарны выраб тырыстараў з раздзяленнем сустрэчнай дыфузіяй; 8) эпітаксіяльна-планарны і дыфузійна-планарны выраб крэмніевых паўправадніковых высакавольтных транзістараў.

Гадавая магутнасць зборачнай вытворчасці ў корпусы паўправадніковых прыбораў складала 30 млн асобнікаў і знаходзілася ў памяшканнях класа 10 000. Карпусаванне мікрасхем магутнасцю на 60 млн асобнікаў месцілася ў памяшканнях класа 100 000. Мікрасхемы збіралі ў пластмасавыя корпусы 20 відаў: малы контур, 2-радковы, малаконтурны транзістар (МКТ) 3-х відаў — К-МКТ223-4-1, К-МКТ223-4-2 і МКТ523-1; транзістарны контур (ТК) 6 відаў — К-ТК-5-11, К-ТК-5-12, ТК-220АВ/5, ТК-220АВ/7, К-ТК-220-7-180 і К-ТК-220-7-230; 1-радковы (АРК) 5 відаў — АРК-3П, АРК-9П, АРК-9МПФ, АРК-13П і АРК-15П; падвойна-сагнуты аднарадковы (ПСА) ПCА-9П і ПСА-9МПФ; чацвярны плоскі (ЧПК) ЧПК-80 і ЧПК-100. Паўправадніковыя прыборы збіралі ў корпусы з: 1) металашкла 4-х відаў — транзістарны контур ТК-3, ТК-18 і ТК-72, а таксама скрыня 22А-01; пластмасы 8 відаў — ТК-92, ТК-126, ТК-218 і ТК-220, адасоблены, двайны 10-ватны, ІПАК і МКТ-23. Таксама для мікраэлектронных прыбораў выраблялі пласціны макракрышталічнага крэмнію (МПК) прамерам: 1) 100 мм з праектнымі нормамі звыш 1,2 мкм — 720 000 асобнікаў за год (магутнасць); 2) 150 мм з нормамі 0,5—1,2 мкм — 120 000; 3) 200 мм з нормамі 0,35—0,5 мкм — 10 000
* 150 мм пласціны (тэхпрацэс 1,2-0,8 мкм): 10 тысяч пласцін у месяц:
* 18 відаў электрапрылад для аховы здароўя — індыкатар хуткасці выдыху, электронны тэрмометр «Інтэграл ТЭ-04», медычныя маніторы «Інтэграл», «ММ 18І» і перанасны МПП для пацыента, камп’ютар агляду пацыента «СМІнт», вэнтылятар лёгкіх «ШВЛ Інтэграл», у тым ліку пераносны, электрахірургічны генератар «ЭХГ Інтэграл», аўтадазатар ДЭА-100, шпітальныя ложкі «Інтэграл» КБМ-01, у тым ліку палатныя КБЭ-П і КБЭ-Р, каталку «Інтэграл КЭМ», працэдурны стол «Малеча», ложак для нованароджаных «Сашанька», бактэрыцыдныя абпраменьвальнікі «АБН-150К» (насценны) і «АБП-450К» (перасоўны);
* 6 відаў святлодыёдных свяцільнікаў — столевыя «Ікар», у тым ліку падвесны «Майстар», вулічныя «ДКУ01», у тым ліку кансольны «Траса», супрацьвандальны «ДБО 01» і ўбудаваны «ДВО01»;
* 24 віды сельскагаспадарчых электрапрылад — інфармацыйна-кіраўнічы бартавы камп’ютар БІКС для збожжаўборачнага камбайна, у тым ліку «Ліда-1300», вылічальнікі ўнясення ўгнаенняў «СКУУ-М» (мінеральных) і «СКУУ-А» (арганічных), а таксама кансэрвантаў «СУК», вылічальнікі для прэс-падборшчыка «СІК-П» і апрысквальніка «САК-А», дазатар вагі «СКМ», датчыкі страты збожжа «ДПЗП-1» і «ДПЗПА», прылады аховы электраланцуга камбайна ПАП-01, сігналізатар задняга ходу «СЗХР», камутатар сігналаў, датчык узроўню вадкасці «ЧУВ», індыкатар мотагадзінніка «ІМ-01», камп’ютар для льнопадборшчыка «СУК-П», блок індыкацыі частаты «БІЧ-У.03», бартавы камп’ютар універсальнага энергетычнага сродку «БІКС-УЭС», шляхавыя бескантактныя выключальнікі «ЭВІТ-С3» для трактароў «Беларус» і «ЭВІ-151» для самазвалаў «БелАЗ», вылічальнік высейвання «ПАК», дазатар кормараздавальніка «СКМС.02» і пераўтваральнік напружання «ПН 480-24»;
* 11 відаў вытворчых прылад — лазерны гравіравальнік «СЛМГ», дэфлекторны лазерны маркіравальнік, нізкавольтныя пераўтваральнікі «ПНР150-48», «ПНР100-24» і «ПНР60-12», тэрмінал аддаленага маніторынгу перавозкі «ТАМ.4», маўленчы інфарматар «МЭІ», дыскаконусныя антэны «ШЫ2.091.018» і «АЛ/2 ШЫ2.091.019» для чыгункі, а таксама АЛ/2М «СІКМ.464.641.018» для метрапалітэну, паветраныя фільтры «Лайк-Д» і «Лайк-ДС» класаў Ф7—Ф9 для медыцыны, а таксама фільтры высокавыніковага ўтрымання часцінак класаў Х11-15 для фармацэўтыкі, ідэнтыфікатар жалезабетонных вырабаў;
* 11 відаў электронных гадзіннікаў — секундамер «Інтэграл С-01», гадзіннік-секундамер «Інтэграл ГС-01», насценныя гадзіннікі «Інтэграл ГЭН-08» (дата і тэмпература), «Інтэграл ГЭН-08М», «Інтэграл ГЭ-03»-М і «Інтэграл ГЭ-03»-Д (тэмпература), у тым ліку электронна-механічны кварцавы, настольныя «Інтэграл ГЭ-07» (будзільнік і дата) і «Інтэграл ГЭ-08» (будзільнік, дата і тэмпература), насценны гадзіннік-каляндар «Інтэграл ГКЭН-03» (атмасферны ціск, вільготнасць, дата, радыяцыя і тэмпература) і «Інтэграл ГЭ-15» (атмасферны ціск і тэмпература);
* 6 відаў прамысловай электронікі — перарывальнікі лямпы стаяначнага тормаза «ПКЛ-1» (24В) і «ПКЛ-3» (12В), перарывальнік шклоачышчальніка «ПШ-1», перарывальнік пазначальніка паваротаў «ППЭ-1» з лапкамі і «ППЭ-2» без іх, разгалінавальнік інтэрфейсу «РС-485»;
* 3 віды гандлёва-банкаўскага абсталявання — касавыя апараты «Інтэграл 105» і «Інтэграл 301-2», прылада зваркі поліэтыленавай плёнкі.

Сярод інтэгральных схем у асноўным выраблялі:
* 6 відаў запамінальных прылад — мікракантролер з убудаваным драйверам вадкакрышталічнага экрана, прамысловы кантролер, электрычна-сціральная пастаянная запамінальная прылада (ЭСПЗП) з міжмікрасхемнай шынай, ЭСПЗП з 3-дротавай шынай, статычная аператыўная памяць і арытмэтычныя прылады;
* 5 відаў драйвераў — вадка-крышталічных індыкатараў, плазменных экранаў, святлодыёдаў, інтэрфейсная мікрасхема і схема аховы святлодыёдаў;
* 14 відаў аналагавых мікрасхем — для аўтамабільнай і сілавой электронікі, датчыкі, гадзіннікавыя мікрасхемы, імпульсны пераўтваральнік, кампаратар і стабілізатар напружання, аперацыйны ўзмацняльнік, таймер, канвертары тока, аналагава-лічбавы пераўтваральнік, мікрасхема кантролю напружання сілкавання, вольт-дэтэктар і крыніца апорнага напружання;
* 3 віды мікрасхем кіравання — для аддаленага кіравання і зараднай прылады, узмацняльнікі нізкай частасці;
* 15 відаў мікрасхем для сувязі — абаненцкай тэлефоннай лініі, аналагавы камутатар, імпульсна-кодавы мадулятар-кофідэк, радыёчастотнай ідэнтыфікацыі, прыёмнік, фармавальнік гукавых сігналаў, нумаранабіральніка, размоўнага тракту, тэлефоннай электроннай карткі, аднакрыштальнага тэлефона і электроннага ключа;
* 12 відаў лічбавых лагічных мікрасхем — на Камплементарных метал-аксід-паўправадніках серый IN74, К561 і IW4000BN, транзістарна-транзістарнай логікі з дыёдамі Шоткі (ТТЛШ) серый IN74LSXXXN і КР, ТТЛ серыі К155;
* 16 відаў складнікаў адмысловага прызначэння — запамінальныя прылады серыі 541, 537, 1632, 1623, 1617, 1635, 1644, 1642, 1669, 9000, 1835PE2Т-ХХ, 9001РТ1У, 1655РР1Т*, 1659РУ1Т і 1666РЕ014, кантролеры шыротна-імпульснай мадуляцыі серыі 1114, стабілізатары напружання серый 1244, 1252ЕР1Т, 1253, 1264, 1325, 1342ЕН5Т, 1326, 1343, 1344 і 1349ЕГ1У, крыніцы апорнага напружання серый 1369 і 142, мікракантролеры і супервізары сілкавання серый 1880, 1881, 1842, 588, 1345 і 5518АП1ТБМ, лічбавыя патэнцыямеры серыі 1315, інтэрфейсныя мікрасхемы серый 588, 5102, 5559, 5560 і 1554ИН1УБМ, мікрасхемы пераўтваральнікаў, відэамультыплексары і аналагавыя мікрасхемы серый 1467 і 1473, элементы лічбавай логікі серый 133, 136, 1533, 1554, 1564, 1594 і 5584, базавыя матрычныя крышталі (БКМ) і праграмаваная лагічная інтэгральная схема (ПЛІС), драйверы і мікрасхемы ўтваральнікаў часавых інтэрвалаў, а таксама датчыкаў тэмпературы і ідэнтыфікацыі; 
* 2 калькулятарныя мікрасхемы, 4 мікрасхемы для тэрмометраў і 5 генератараў мелодыяў;
* 4 віды гадзіннікавых мікрасхем — з лічбавай, у тым ліку вакуумналюмінісцэнтнай і святлодыёднай, і стрэлкавай індыкацыяй.

Таксама «Інтэграл» выпускаў:
* 3 віды оптаэлектронікі — крэмніевыя лавінныя фотадыёды і малагабарытныя фотапамнажальнікі;
* 8 відаў дыёдаў — звышвысокачастастотныя (ЗВЧ), магутныя матрыцы, дыёды Шоткі, імпульсныя матрыцы, дыёды Зэнера, выпрамляльныя, варыкапныя матрыцы і варыкапы;
* тырыстары і трыякі, 2-палярныя і палявыя транзістары;
* вадкакрышталічныя індыкатары і іх модулі, інфармацыйныя табло.

## Крытыка 
У снежні 2009 году «Інтэграл» пачаў зборку манітораў пад уласным таварным знакам з дэталяў «Філіпс» (Нідэрланды) і «Асэр» (Тайвань). Пры гэтым гарантыю на манітор сталі даваць на 3 гады. Аднак пад налепкамі на вадка-крышталічных маніторах «Інтэграл 19» заставаўся таварны знак тайваньскага вытворцы «Асэр» (Хунцы), а на самім маніторы значылася яго адпаведная мадэль V193HQ.

Згодна з матэрыяламі Беларускага расследавальніцкага цэнтра і OCCRP, «Інтэграл» нават пасля ўвядзення санкцый супраць Беларусі працягвае закупляць заходнія камплектуючыя для вытворчасці мікрачыпаў, якія затым выкарыстоўваюцца ў расійскіх ракетах ва Украіне. Такія закупкі ажыццяўляюцца з дапамогай пасрэднікаў у Польшчы, Турцыі, Кыргызстане і Кітаі.

## Санкцыі 
24 лютага 2022 года завод быў унесены ў спіс спецыяльна прызначаных грамадзян і заблакіраваных асоб ЗША. У тым жа годзе Інтэграл трапіў у санкцыйныя спісы Вялікабрытаніі, Канады, Новай Зеландыі, Украіны і Японіі.

24 лютага 2025 года кампанія ўключана ў Чорны спіс Еўрасаюза.

## Генеральныя дырэктары 
* з 3 кастрычніка 2022 — Андрэй Сяргеевіч Буйневіч.

## Спасылкі 
* Афіцыйны сайт ААТ «Інтэграл» 
* Афіцыйны сайт Філіяла «Транзістар» 
* «Інтэграл»: міжнародны скандал ці інтрыгі канкурэнтаў?
* 
* 

Катэгорыя:Кампаніі Мінска
Катэгорыя:З’явіліся ў 1963 годзе
Катэгорыя:1963 год у Мінску
Катэгорыя:Вытворцы электронікі Беларусі
Катэгорыя:Вытворцы гадзіннікаў
Катэгорыя:Беларускія юрыдычныя асобы ў спісе спецыяльна прызначаных грамадзян і заблакіраваных асоб ЗША